Jan Taks steek regshoof finaal in die pad | Netwerk24
Deur Elvira Wood 15 November 2019 14:06
Refiloe Mokoena, voormalige regshoof van die SAID .Foto: Argief
Die diens sê Vrydag in 'n verklaring dat in 'n dissiplinêre verhoor bevind is dat Mokoena het haarself skuldig gemaak aan "ernstige wangedrag".
"Die SAID het gehoor gegee aan die aanbeveling van die voorsitter van die tugkomitee om haar dienste met onmiddellike effek te beëindig."
Hoewel die SAID Vrydag geen verdere besonderhede gee oor die "ernstige wangedrag" nie, het hy in September 2018 reeds gesê hy gaan haar skors oor haar betrokkenheid by die terugbetaling van R420 miljoen se belasting op toegevoegde waarde (BTW) aan die Guptas.
Dié geld is aan 'n derde party betaal.
Dit is teen die wet om sulke betalings aan derde partye te doen.
Mokoena het voorheen op die direksie van Denel gedien. Dit was toe Denel probeer het om 'n vennootskap met VR Laser, wat aan die Guptas behoort het, te sluit.
Sy is aangestel gedurende die tyd wat Tom Moyane aan die hoof van die inkomstediens gestaan het. Pres. Cyril Ramaphosa het Moyane afgedank.
Mokoena het glo selfs Moyane se naam gebruik om die betaling te regverdig.
Sy het die bewerings ontken en beskuldig Ronica Ragavan, uitvoerende hoof van die Gupta-firma Oakbay, daarvan dat sy gejok het toe sy gevra het dat die geld in 'n prokureur se trustrekening betaal moet word.